Bandai嘅「魂ウェブ」系列之前都出過Star Wars武士版figure,當年有黑武士、白兵同埋Boba Fett,等咗幾年,終於等到呢隻最夾嘅C-3PO出場嘞!著起全身武士裝嘅C-3PO感覺零違和,武士盔甲下睇到佢平時嘅機械服,全身都可動,連眼同嘴都郁得。配件方面,腰部有個紅色葫蘆掛住,仲有把紙扇可以玩,連背部都造得都勁靚勁細緻,賣9504円,入嚟有link。
呢位住喺布拉格嘅3D插畫師Filip Hodas嘅作品好正,將流行文化元素放入荒蕪嘅環境,出嚟嘅效果好特別。例如有食鬼、Game Boy、PlayStation、C-3PO、太空侵略者、Hello Kitty等等,全部熟口熟面,但又俾到好唔同嘅感覺大家,P圖好考功夫,我仲見到「便宜的酒店」同國粹牌九,睇嚟佢都好鍾意中國文化,入嚟有得慢慢睇,推介。
本身C-3PO個樣金金哋色,同雞蛋布甸的確幾合襯嘅,不過呢個裝置似乎有種講唔出嘅怪怪哋。有日本網民影咗呢幾張相放上Twitter,有聰明嘅網民發現問題所在,因為佢哋諗起猴子腦!之後仲放咗幾張圖出嚟,睇完再望吓杯布甸,應該食唔落嘞!
啱啱睇完《Ted 2》,今集仲好睇過上集,其中喺街撞倒星戰coser嗰幕堅好笑,我無諗住劇透,反而想乘機介紹吓呢款New Era出嘅cap帽,有C-3PO、R2D2兩款,每款限量144個。其實手工幾精細,但係望住佢哋總係有種忍唔住笑嘅感覺,尤其是R2-D2,有無邊個潮童想買返頂戴?笑還笑,話晒係星戰,呢兩頂cap帽已經火速售罄。BTW,之前仲有黑武士同白兵兩款,一樣好有幽默感。
Star Wars年尾先上,呢半年都係翻睇吓舊作,或者睇吓佢嘅相關新聞止吓癮。最近睇到呢個星戰狂迷James Haggerty嘅作品,唔係最新,不過好勁好想介紹吓。人哋畫畫用紙筆,佢就用辦公室一人一個嘅釘書機製作,釘咗3幅畫出嚟,包括黑武士、C-3PO同Greedo,總共用咗超過6萬口釘製作,每口釘都係佢一手一腳釘上去,效果勁靚,佢話有顏色嘅釘係佢另外訂,並唔係自己塗色上去,每幅大約40×32″,睇吓算喇,普通人應該學唔嚟。
大肚佛,又叫做彌勒佛,即係成日笑口常開,好大方露出個圓咕碌肚腩嗰位佛祖。估唔倒外國都有捧場客,用咗佢嘅大肚腩做招牌,不過就改頭換面變晒Star Wars角色,連Batman、Iron Man都有份玩。識揀嘅,一定係揀佛法無邊嘅金色款,當中又以C-3PO最啱feel。上外國網Etsy嘅muckychris店舖就會見倒大量大肚佛,仲有三個呎吋任揀,價錢由美金$8至$28不等,拎埋去師傅度開光就啱晒數。
當我哋過緊最凍情人節嘅時候,秋冬時裝已經出籠喇,不過係2014嘅秋冬時裝。今次介紹嘅係品牌Rodarte,因為佢有《Star Wars》嘅尤達、C-3PO、Luke Skywalker,仲以今季流行嘅電子印刷形式呈現。可惜佢只得晚裝裙,你同我都唔會著,而且咁貴應該唔會買,睇吓算。
動漫人物衣架經常出,淘寶都有唔少山寨貨。不過今次係日本出品,仲要係星球大戰,真心覺得好玩!名為Cos-Me!嘅衣架系列,有黑武士、白兵、尤達大師同埋C-3PO,最正係官方幫佢哋襯埋水手服、吊帶裙,超級惡搞。今年4月有得賣,每款開價2648円,過百蚊一個衣架係貴咗少少,但經常可以幫佢Cosplay,抵玩啦!
出名鐘意亂乘嘅Hello Kitty,40年嚟你諗得出嘅佢都乘過,不過外國設計師Joseph Senior呢輯Kitty圖集就極有驚喜,吉蒂貓成隻變晒黑色扮《Star Wars》黑武士,但係都唔夠C-3PO咁吸引,cyber得嚟又潮,手功仲好細緻,其餘仲有Marvel英雄系列、加菲貓甚至忍者龜,係我見過最靚嘅Kitty系列,可惜暫時無任何計劃量產,否則我都想破戒買返隻。
新世紀福音戰士出埋好多愛藏心底裡嘅低調產品比上班族,Star Wars就唔同嘞,好似呢套咭片盒,一式三款,有齊白兵、黑武士同埋C-3PO,黑銀金任揀,而且仲係3D立體設計,夠晒高調。9月推出,而家開始預訂,開價港幣$200左右。而我呢,就最鐘意黑武士嗰款,夠殺氣嘛。不過,我唔敢攞出嚟派咭片比人,尤其老細喺旁邊嘅時候。
今個星期好銀手!C-3PO出咗大型Figure,成十幾吋高,仲要全金屬,攞上手就係三個字,好陲手!嗰種質感,真係好耐未感受過,手腳駁位全部有油壓位,右腳仲照足原著,係R2-D2幫佢接駁嘅銀色……但價錢都好銀手,開價$2,420,我都話0依家啲玩具唔係For細路仔啦!
成屋都係Star Wars玩具,日日比屋企人哦到拆天,但真係對Star Wars有愛點算好?呢個外國設計師Gordon Tarpley,就將R2-D2嘅頭同C-3PO隻腳嵌埋成為一盞座地燈,有創意之餘又實用,屋企人都讚好呀!不過Gordon喺facebook話仲未決定會唔會量產或者賣幾錢,有興趣嘅入去留言支持吓佢啦!
SEIKO X STAR WARS!10月12號出新錶搵真銀!咁多隻裏面最特別係R2-D2!其他全部行指針錶面,係佢玩電子顯示,真係貼晒題,另外黑武士同赤武神係錶面玩刻度,霸氣好多!